## Pravilnik o načinu na koji se provodi tipno ispitivanje mjerila

### NN 93/1996 (6.11.1996.), Pravilnik o načinu na koji se provodi tipno ispitivanje mjerila

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 24. stavka 3. Zakona o mjeriteljskoj djelatnosti ("Narodne
novine", br. 11/94) ravnatelj Državnog zavoda za normizaciju i mjeriteljstvo
donosi

## **PRAVILNIK**

### **O NAČINU NA KOJI SE PROVODI TIPNO ISPITIVANJE MJERILA**

Članak 1.

Ovim se pravilnikom propisuje način na koji se provodi tipno ispitivanje
mjerila.

Članak 2.

Tipno ispitivanje mjerila obavlja Državni zavod za normizaciju i mjeriteljstvo
(u daljnjem tekstu: Zavod) na zahtjev proizvođača ili uvoznika mjerila,
odnosno zastupnika inozemne tvrtke koji prodaje mjerila s konsignacijskog
skladišta (u daljnjem tekstu: podnositelj zahtjeva).

Zahtjev za tipno ispitivanje mjerila sadrži:

1. tvrtku, odnosno naziv podnositelja zahtjeva i proizvođača mjerila
te državu proizvodnje mjerila

2. naziv mjerila i tvorničku oznaku mjerila

3. podatke o namjeni mjerila

4. podatke o mjeriteljskim značajkama mjerila.

Uz zahtjev iz stavka 2. ovoga članka podnosi se:

1. tehnička dokumentacija o mjerilu

2. uzorak mjerila (osim za mjerila koja su po svojoj konstrukciji vezana
za mjesto gdje su postavljena ili su zbog veličine neprikladne za transport).

Članak 3.

Tehnička dokumentacija o mjerilu sadrži:

1. tehnički opis mjerila s opisom svojstava konstrukcije, gradiva od
kojeg je mjerilo izrađeno te načelo rada mjerila

2. sklopni crtež mjerila, kinematsku shemu, odnosno shemu spajanja s
popisom sastavnih dijelova, odnosno elemenata mjerila

3. fotografije mjerila pogodne za umnožavanje

4. uputu proizvođača mjerila o načinu uporabe mjerila

5. referencijske uvjete i nazivne opsege uporabe mjerila

6. mjerne opsege i nazivne vrijednosti mjerila

7. razred točnosti, odnosno granice dopuštenih pogrešaka mjerila

8. rezultate ispitivanja mjerila koje je obavio proizvođač mjerila

9. tipno odobrenje/odobrenja s prilogom, izdano od inozemne ustanove
koju je država ovlastila za poslove zakonskog mjeriteljstva (kad je izdano)

10. prijedlog natpisa i oznaka na mjerilu

11. prijedlog o mjestu stavljanja žiga.

Podnositelj zahtjeva dužan je dostaviti i druge podatke o mjerilu koje
zatraži Zavod ako su oni bitni za tipno ispitivanje tog mjerila.

Članak 4.

Zahtjev za tipno ispitivanje preinačenog mjerila u koje su ugrađeni
sklopovi koji nisu bili obuhvaćeni tipnim ispitivanjem, osim podataka iz
članka 2. stavka 2. ovog pravilnika, sadrži i službenu oznaku tog mjerila.

Uz zahtjev iz stavka 1. ovog članka osim priloga iz članka 2. stavka
3. ovoga pravilnika prilaže se i rješenje o tipnom odobrenju za to mjerilo
izdano prije njegove preinake te tehničku dokumentaciju o obavljenoj preinaci.

Članak 5.

Uzorak mjerila koje se podnosi na tipno ispitivanje mjerila sadrži najmanje
jedno neuporabljeno mjerilo.

Podnositelj zahtjeva dužan je dostaviti potreban broj mjerila koji,
ovisno o mjerilu koje se tipno ispituje, zatraži Zavod.

Članak 6.

Tipno ispitivanje mjerila obuhvaća ispitivanje tehničke dokumentacije
o mjerilu, ispitivanje mjeriteljskih značajki mjerila te ispitivanje prikladnosti
mjerila za uporabu.

Mjeriteljske značajke mjerila i prikladnost mjerila za uporabu iz stavka
1. ovog članka ispituju se prema propisanim mjeriteljskim zahtjevima za
ta mjerila.

Članak 7.

O obavljenom tipnom ispitivanju mjerila sastavlja se izvještaj o ispitivanju
koji sadrži:

1. podatke o podnositelju zahtjeva i proizvođaču mjerila, podatke o
mjeriteljskim zahtjevima na temelju kojih je obavljeno tipno ispitivanje
mjerila, broj ispitanih mjerila u uzorku i njihov serijski broj, broj zadržanih
ispitanih mjerila u uzorku i njihov serijski broj te mjesto i datum ispitivanja

2. podatke o laboratoriju u kojem je provedeno tipno ispitivanje mjerila,
podatke o etalonima i mjernoj opremi upotrijebljenoj za tipno ispitivanje

3. vrijeme u kojem je provedeno tipno ispitivanje mjerila

4. popis sastavnih dijelova, odnosno elemenata mjerila

5. rezultate ispitivanja mjerila

6. opća zapažanja o mjeriteljskim značajkama mjerila i njegovoj prikladnosti
za uporabu.

Članak 8.

Ako se tipnim ispitivanjem mjerila utvrdi da mjerilo zadovoljava propisane
mjeriteljske zahtjeve i da je prikladno za uporabu, ravnatelj Zavoda izdaje
tipno odobrenje u kojem određuje i službenu oznaku tipno ispitanog mjerila
pod kojom se ova mjerila mogu podnositi na ovjeravanje.

Tipno odobrenje iz stavka 1. ovog članka vrijedi 10 godina.

Članak 9.

Tipno odobrenje sadrži:

1. tvrtku, odnosno naziv podnositelja zahtjeva i proizvođača mjerila
te državu proizvodnje mjerila

2. naziv mjerila i tvorničku oznaku mjerila

3. službenu oznaku mjerila.

Uz tipno odobrenje iz stavka 1. ovog članka prilažu se:

1. podaci o mjeriteljskim zahtjevima na temelju kojih je obavljeno tipno
ispitivanje mjerila

2. tehnički opis mjerila s opisom svojstava konstrukcije, gradiva od
kojeg je mjerilo izrađeno te načelo rada mjerila

3. mjerne opsege i granice dopuštenih pogrešaka mjerila

4. referencijske uvjete i nazivne opsege uporabe mjerila

5. sklopni crtež mjerila, kinematsku shemu, odnosno shemu spajanja s
popisom sastavnih dijelova, odnosno elemenata i fotografije mjerila

6. natpise, oznake i izgled natpisne pločice

7. način žigosanja mjerila i rok valjanosti žiga.

Članak 10.

Nakon provedenog tipnog ispitivanja mjerila, žigosan se uzorak mjerila
vraća podnositelju zahtjeva koji ga je obvezan čuvati za vrijeme valjanosti
tipnog odobrenja.

Zavod može zadržati mjerilo iz stavka 1. ovog članka ako podnositelj
zahtjeva ne može dostaviti popis sastavnih dijelova, odnosno elemenata
mjerila.

Članak 11.

Za mjerilo koje ima tipno odobrenje izdano od inozemne ustanove koju
je država ovlastila za poslove zakonskog mjeriteljstva ravnatelj Zavoda
može izdati tipno odobrenje na temelju priznanja tog odobrenja ako podnositelj
zahtjeva uz zahtjev priloži potpuni izvještaj o ispitivanju i rezultatima
ispitivanja na temelju kojih je izdano to odobrenje, odnosno druge podatke
o mjerilu koje Zavod zatraži.

Članak 12.

Ako se tipnim ispitivanjem utvrdi da mjerilo ne zadovoljava propisane
mjeriteljske zahtjeve i da nije prikladno za uporabu, ravnatelj Zavoda
donosi rješenje kojim se odbija izdavanje traženoga tipnog odobrenja.

Članak 13.

Rješenje o uskrati tipnog odobrenja sadrži:

1. tvrtku, odnosno naziv podnositelja zahtjeva i proizvođača mjerila
te državu proizvodnje mjerila

2. naziv mjerila i tvorničku oznaku mjerila.

Članak 14.

Ako se tijekom uporabe ustanovi da mjerilo nije prikladno za uporabu,
ravnatelj Zavoda donosi rješenje o prestanku valjanosti danoga tipnog odobrenja.

Članak 15.

Rješenje o prestanku valjanosti tipnog odobrenja sadrži:

1. tvrtku, odnosno naziv proizvođača mjerila te državu proizvodnje mjerila

2. naziv mjerila i tvorničku oznaku mjerila

3. službenu oznaku mjerila

Članak 16.

Odobrenja izdana na temelju Pravilnika o načinu na koji se ispituje
tip mjerila ("Narodne novine", br. 53/91) izdana do dana stupanja na snagu
ovoga pravilnika vrijede 10 godina od dana izdavanja.

Ako je ovjereno razdoblje mjerila dulje od 10 godina, odobrenja iz stavka
1. ovog članka vrijede toliko godina koliko je ovjereno razdoblje.

Članak 17.

Danom stupanja na snagu ovoga pravilnika prestaje vrijediti Pravilnik
o načinu na koji se ispituje tip mjerila ("Narodne novine", br. 53/91).

Mjerila za koja je tipno odobrenje starije od 10 godina na dan stupanja
na snagu ovog pravilnika mogu se podnositi na prvo ovjeravanje do 31. prosinca
1997.

Članak 18.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/96-03/4
Urbroj: 558-03/1-96-1
Zagreb, 28. listopada 1996.

Ravnatelj
Državnog zavoda za normizaciju
i mjeriteljstvo
**dr. Jakša Topić, dipl. ing.,** v. r.

Pravilnik, NN 93/1996-1636